Żvolta oħra fil-każ tal-qassis Għawdxi li jinsab mixli b’abbuż sesswali ta’ tliet ibniet. Il-qorti, fuq talba tal-Avukat Ġenerali, biddlet id-deċiżjoni tal-maġistrat Paul Coppini u laqgħet parzjalment it-talba tiegħu meta oġġezzjona għall-ħelsien mill-arrest ta’ Fr Jesmond Gauci minħabba li x-xhieda, fosthom il-vittmi tal-allegat abbuż, għadhom ma xehdux Dan ifisser li Fr Jesmond Gauci se jmur il-ħabs sakemm jixhdu l-vittmi u wara jerġa’ jingħata l-ħelsien mill-arrest awtomatikament wara li dawn jixhdu. It-talba tal-Avukat Ġenerali kienet milqugħ mill-Imħallef Michael Mallia meta llum nstema’ l-appell Dun Gauci li l-ġimgħa li għaddiet ġie mixli li kkorompa tliet tfjaliet jerġa’ jiġi arrestat. Hu kien ingħata l-ħelsien mil-arrest meta tressaq fil-qorti ta’ għawdex. Meta kien qed jiġi trattat il-każ Dr Kristina Debattista, f’isem l-Avukat Ġenerali qalet li f’Malta qatt ma kien hemm każ ta’ abbuż fejn l-akkużat ingħata l-liberta proviżorja qabel ma xehdu l-vittmi li f’dan il-każ huma tfajliet żgħar. Dr Debattista qalet li l-vittmi huma taħt pressjoni psikoloġika kbira u qed jibżgħu li jistgħu jkollhom kuntatt ma’ Fr Jesmond Gauci. Qalet ukoll li hemm xi xhieda li huma xettiċi fuq ix-xhieda tagħhom u l-ħelsien mill-arrest jagħmel is-sitwazzjoni agħar. L-Avukat difensur Carmelo Galea qal li l-allegati vittmi ma għadhomx minuri u argumenta li dawn mhumiex vulnerabbli. Dr Galea qal li kuntrarju għall-impressjoni li qed tagħti l-midja l-klijent tiegħu mhuwiex pedefolu u qal li l-unika akkuża hi li l-qasis kien fuq l-istess dgħajsa mal-vittmi u l-akkużat qabdilhom sidirhom minn wara. Akkuża ohra hi ta’ messaġġi indiċenti li ntbaġħtu. Is-seduta li jmiss hi fl-4 ta’ Settembru li ġej f’għawdex.